text: Millioner på vej til EfB
  17 december 2011 kl. 11.27
  Fodboldklubben EfB får måske alligevel en økonomisk indsprøjtning i millionklassen efter et svigtende aktiesalg.
  Ifølge JydskeVestkysten er fagforeningen Det Faglige Hus klar til at fylde hullet op til de ti millioner, der var målet for aktietegningen, der officielt sluttede fredag.
  Der mangler stadig mellem fem og seks millioner kroner før målet på de ti millioner kroner er nået.
  Landsformanden for Det Faglige Hus, Johnny Nim, kan lørdag ikke bekræfte overfor TV SYD, at der er nye millioner på vej til EfB. 
  - Jeg taler med klubben, men der er ikke lavet nogen aftale, siger Johnny Nim.
  Det Faglige Hus er i forvejen stor sponsor i klubben.
  